रमा के जीवन में दुख के बादल गहराने लगे. जब तक सास-ससुर जीवित थे, रमा अपना दुखड़ा उनके आगे रो लिया करती थी, पर एक दिन सड़क दुर्घटना में वो दोनों भी दिवंगत हो गए. उसके बाद से तो रमा का जीवन मानो नारकीय बन गया. पर रमा मिट्टी की माधो बनकर सब कुछ सहती रही. कभी उसने प्रतिकार नहीं किया. पति परमेश्‍वर का ही तो रूप है. मेरे भाग्य में शायद यही लिखा था, रमा अपने मन को समझाती. ईश्‍वर के प्रति उसकी आस्था की डोर मज़बूत होती जा रही थी. दिनेश तो उसका अपना ख़ून है, वो ज़रूर उसे समझेगा. अपनी मां के सारे दुख-तकलीफ़ हर लेगा. बेटे से उसके मन में एक आशा बंध गई थी.